

Αρκαλοχώρι, 06/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Τιμητική διάκριση για την καθοριστική συμβολή του Δήμου Μινώα Πεδιάδας στην 4η Ολυμπιάδα Ρομποτικής - Θα φιλοξενήσει το 4ο Φεστιβάλ Ρομποτικής και Νέων Τεχνολογιών Κρήτης το Σεπτέμβριο**

Για την καθοριστική του συμβολή και στήριξη που προσέφερε στην 4η Ολυμπιάδα Ρομποτικής, τιμήθηκε ο Δήμος Μινώα Πεδιάδας. Σε ένδειξη ευγνωμοσύνης για την καθοριστική του συμβολή και τη στήριξη που προσέφερε στην επιτυχία της Ολυμπιάδας Ρομποτικής, ο Δήμος βραβεύτηκε στη διάρκεια της Τελετής Απολογισμού και Βράβευσης Φορέων, Συνεργατών, Χορηγών και Υποστηρικτών της 4ης Ολυμπιάδας Ρομποτικής MRC Global Olympiad 2025 που διεξήχθη με μεγάλη επιτυχία στο Ηράκλειο από τις 11 έως τις 14 Απριλίου και προσέλκυσε αποστολές από περισσότερες από 40 χώρες, με 1460 ομάδες και πάνω από 3650 συμμετέχοντες, αναδεικνύοντας την Κρήτη σε παγκόσμιο επίκεντρο της ρομποτικής.

Το σχετικό βραβείο παρέλαβε εκ μέρους του Δήμου Μινώα Πεδιάδας, ο Αντιδήμαρχος Παιδείας και Αθλητισμού Στέφανος Ψυλλάκης, ο οποίος ευχαρίστησε για την πρόσκληση, μετέφερε τις ευχές του Δημάρχου και συνεχάρη τους διοργανωτές. Την τελετή τίμησε με την παρουσία του ο Υπουργός Ψηφιακής Διακυβέρνησης Δημήτρης Παπαστεργίου, ο οποίος αναφέρθηκε στην πορεία της Ολυμπιάδας Ρομποτικής στο Ηράκλειο, η οποία μέσα σε τέσσερα χρόνια έχει καταφέρει να γίνει το επίκεντρο μεγάλων διοργανώσεων παγκόσμιου επιπέδου.

Παράλληλα, στη διάρκεια της εκδήλωσης ανακοινώθηκε ότι ο Δήμος Μινώα Πεδιάδας πρόκειται να φιλοξενήσει το 4ο Φεστιβάλ Ρομποτικής και Νέων Τεχνολογιών Κρήτης στο Εκθεσιακό και Συνεδριακό Κέντρο Αρκαλοχωρίου, από την Παρασκευή 12 Σεπτεμβρίου έως την Κυριακή 14 Σεπτεμβρίου 2025. Το Φεστιβάλ θα προσφέρει δωρεάν εργαστήρια για παιδιά, γονείς και εκπαιδευτικούς, εκθεσιακό τμήμα με εταιρείες τεχνολογίας, ομιλίες, καθώς και ειδικές δράσεις αστροπαρατήρησης και τιμητικές βραδιές στο υπαίθριο αμφιθέατρο. Η είσοδος του κοινού σε όλες τις δράσεις θα είναι απολύτως δωρεάν.

Ο Δήμαρχος Μινώα Πεδιάδας Βασίλης Κεγκέρογλου δήλωσε: «Είναι μεγάλη μας τιμή και χαρά που ο Δήμος Μινώα Πεδιάδας τιμήθηκε για την καθοριστική συμβολή του στην επιτυχία της 4ης Ολυμπιάδας Ρομποτικής MRC Global Olympiad 2025. Η στήριξη τέτοιων πρωτοβουλιών αποτελεί αναπόσπαστο κομμάτι του οράματός μας για τη στήριξη και ενδυνάμωση της νέας γενιάς.

Αυτό αποδεικνύεται εξάλλου και από τη φιλοξενία του 4ου Φεστιβάλ Ρομποτικής και Νέων Τεχνολογιών Κρήτης στο Δήμο μας, τον προσεχή Σεπτέμβριο που αποτελεί για εμάς ένα γεγονός με πολλαπλή σημασία. Δείχνει τη δέσμευσή μας να προσφέρουμε στους νέους μας τις απαραίτητες γνώσεις και δεξιότητες στον τομέα της ρομποτικής και των νέων τεχνολογιών, ανοίγοντας δρόμους για το μέλλον τους. Πιστεύουμε ακράδαντα ότι η ενασχόληση με αυτούς τους τομείς καλλιεργεί την κριτική σκέψη, τη δημιουργικότητα και την καινοτομία, εφόδια απαραίτητα για την αυριανή κοινωνία. Ως Δήμος, αγκαλιάζουμε θερμά τέτοιες πρωτοβουλίες που προωθούν την εκπαίδευση, την τεχνολογία και την εξέλιξη και προσκαλούμε όλους να συμμετάσχουν ενεργά στις δράσεις του Φεστιβάλ και να ανακαλύψουν τον συναρπαστικό κόσμο της ρομποτικής και των νέων τεχνολογιών».